CELEX: 52017PC0561
Language: lv
Date: 2017-10-03
Title: Priekšlikums PADOMES ĪSTENOŠANAS LĒMUMS, ar ko Nīderlandes Karalistei atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 3.10.2017
            COM(2017) 561 final
            2017/0243(NLE)
            Priekšlikums
            PADOMES ĪSTENOŠANAS LĒMUMS,
            ar ko Nīderlandes Karalistei atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               
                  Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (turpmāk “PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.
               
               
                  Vēstulē, kas Komisijā reģistrēta 2017. gada 11. jūlijā, Nīderlande pieprasīja atkāpi no PVN direktīvas 193. panta, lai telekomunikāciju pakalpojumu sniegšanai piemērotu apgrieztās maksāšanas sistēmu. Saskaņā ar PVN direktīvas 395. panta 2. punktu Komisija 2017. gada 5. septembra vēstulē informēja pārējās dalībvalstis par Nīderlandes prasījumu. Ar 2017. gada 6. septembra vēstuli Komisija paziņoja Nīderlandei, ka tās rīcībā ir visa nepieciešamā informācija pieprasījuma izvērtēšanai.
               
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  PVN Direktīvas 193. pants vispārīgi paredz, ka parasti nodokļa maksātājs, kas piegādā preces vai sniedz pakalpojumus, atbild par pievienotās vērtības nodokļa (PVN) nomaksu.
               
            
            
               Saskaņā ar PVN direktīvas 199.a pantu dalībvalstis var paredzēt, ka persona, kas ir atbildīga par PVN nomaksu par šajā pantā uzskaitītajām piegādēm, ir nodokļa maksātājs, kas ir piegādes saņēmējs (apgrieztās maksāšanas sistēma). Izmantojot apgrieztās maksāšanas sistēmu, nodokļa maksātājs, kurš saņem piegādes, kļūst atbildīgs par PVN nomaksu. Ja šādam nodokļa maksātājam būtu pilnīgas nodokļa atskaitīšanas tiesības, tas vienlaikus deklarētu un atskaitītu PVN attiecīgajai piegādei, un tādējādi PVN iemaksa Valsts kasē faktiski netiktu veikta. Telekomunikāciju pakalpojumi ir iekļauti 199.a panta g) punktā. 
            
            
               
                  Nīderlande neizmanto PVN direktīvas 199.a panta iespēju un nepiemēro apgrieztās maksāšanas sistēmu telekomunikāciju pakalpojumiem. Taču sakarā ar nesen atklāto krāpšanu telekomunikāciju pakalpojumu nozarē Nīderlandē minētā dalībvalsts vēlētos ieviest apgrieztās maksāšanas sistēmu telekomunikāciju pakalpojumu sniegšanai iekšzemē. 
               
            
            
               Ņemot vērā PVN direktīvas 199.a pantu, apgrieztās maksāšanas sistēmu var piemērot līdz 2018. gada 31. decembrim un vismaz divus gadus. Tā kā divu gadu laikposma nosacījums nav izpildīts, Nīderlande nevar piemērot apgrieztās maksāšanas sistēmu, pamatojoties uz šo pantu. 
            
            
               Līdz ar to Nīderlande lūdz piešķirt atkāpi no PVN direktīvas 193. panta, lai saņemtu atļauju piemērot apgrieztās maksāšanas sistēmu telekomunikāciju pakalpojumu sniegšanai, pamatojoties uz PVN direktīvas 395. pantu. 
            
            
               Pieprasītās atkāpes mērķis ir novērst PVN krāpšanu telekomunikāciju pakalpojumu nozarē. Kaut gan telekomunikāciju pakalpojumu sniegšanā ir iespējama krāpniecība un Nīderlande to rūpīgi uzrauga, tā nesen atklāja krāpnieciskas shēmas attiecībā uz tirdzniecību ar sarunu minūtēm, kurās iesaistīti vairāki “pazudušie tirgotāji” un buferuzņēmumi, tostarp tirgotāji trešās valstīs. Šo shēmu rezultātā rodas ievērojami PVN ieņēmumu zaudējumi. 
            
            
               Balstoties uz Nīderlandes iesniegto informāciju, parastās krāpšanas atklāšanas un novēršanas metodes nav efektīvas, jo iesaistītie pakalpojumi tiek sniegti no valstīm ārpus ES un netiek minēti nevienā reģistrā vai sarakstā. Maksājumi tiek veikti ar maksājumu platformu starpniecību banku kontos ārpus ES, kas apgrūtina darījumu atklāšanu un padara informācijas iegūšanu no bankām neiespējamu. Nīderlande norāda, ka bez apgrieztās maksāšanas par attiecīgajiem pakalpojumiem nodokļu zaudējumi eksponenciāli pieaugs. 
            
            
               Tiek uzskatīts, ka saistībā ar telekomunikāciju pakalpojumiem ir iespējama krāpniecība, un tie ir iekļauti PVN direktīvas 199.a panta g) punktā. Ja nosacījums par minimālo piemērošanas laikposmu būtu izpildīts, Nīderlande varētu izmantot minēto pantu apgrieztās maksāšanas sistēmas piemērošanai. 
            
            
               Tiek ierosināts piešķirt atkāpi uz PVN direktīvas 199.a panta darbības laikposmu. Tādējādi atkāpe tiek ierosināta līdz 2018. gada 31. decembrim, t. i., līdz datumam, kad beidzas PVN direktīvas 199.a panta darbība. 
            
            
               •Saskanība ar spēkā esošajiem noteikumiem konkrētajā politikas jomā
            
            
               
                  Pamatojoties uz PVN direktīvas 199.a panta g) punktu, apgrieztās maksāšanas sistēmu var piemērot telekomunikāciju pakalpojumu sniegšanai. Dažas dalībvalstis piemēro apgriezto maksāšanu, pamatojoties uz šo noteikumu
                     1
                  . Ja nosacījums par divu gadu minimālo laikposmu būtu izpildīts, Nīderlande varētu piemērot apgrieztās maksāšanas sistēmu telekomunikāciju pakalpojumiem, nelūdzot atkāpi, pamatojoties uz PVN direktīvas 395. pantu. 
               
               
                  Tādējādi ierosinātais pasākums ir saskaņā ar spēkā esošajiem PVN direktīvas noteikumiem. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
         
         
            
               PVN direktīvas 395. pants.
            
            
               •Subsidiaritāte (neekskluzīvas kompetences gadījumā) 
            
            
               Vadoties pēc PVN direktīvas normas, kura ir šā priekšlikuma pamatā, priekšlikums ir Savienības ekskluzīvā kompetencē. Tāpēc subsidiaritātes principu nepiemēro.
            
            
               •Proporcionalitāte
            
            
               Šis lēmums attiecas uz atļauju, ko dalībvalstij piešķir pēc pašas dalībvalsts pieprasījuma, un tas nerada nekādas saistības.
            
            
               Ievērojot atkāpes ierobežoto darbības jomu, īpašais pasākums ir proporcionāls mērķim, proti, novērst konkrētus nodokļu nemaksāšanas vai izvairīšanās no nodokļu maksāšanas veidus konkrētā nozarē. 
            
            
               •Juridiskā instrumenta izvēle
            
            
               Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Turklāt Padomes lēmums ir vispiemērotākais juridiskais instruments, jo to var adresēt atsevišķām dalībvalstīm.
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Nīderlandes lūgums, un tas attiecas vienīgi uz šo dalībvalsti.
               
            
            
               •Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               •Ietekmes novērtējums
            
            
               Šā īstenošanas lēmuma priekšlikuma mērķis ir novērst konkrētus nodokļu nemaksāšanas vai izvairīšanās no nodokļu maksāšanas veidus telekomunikāciju nozarē. Apgrieztās maksāšanas sistēma varētu palīdzēt Nīderlandei apturēt nesen atklātās PVN krāpniecības turpmāku izplatīšanos un novērst krāpšanu telekomunikāciju pakalpojumu sniegšanā. Tādējādi atkāpes pasākumam būs potenciāli pozitīva ietekme. 
            
            
               Tās ietekme jebkurā gadījumā būs neliela, jo ierobežots ir gan atkāpes piemērošanas laiks, gan joma.
            
            
               4.IETEKME UZ BUDŽETU
            
            
               Priekšlikumam nav negatīvas ietekmes uz ES budžetu. 
            
            
               5.CITI ELEMENTI
            
            
               Priekšlikumā ir iekļauta turpināmības klauzula — 2018. gada 31. decembris.
            
         
         
            
               2017/0243 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Nīderlandes Karalistei atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  2
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Direktīvas 2006/112/EK 193. pantā paredzēts, ka nodokļa maksātājs, kas piegādā preces vai sniedz pakalpojumus, parasti atbild par pievienotās vērtības nodokļa (PVN) nomaksu nodokļu dienestiem.
            
            
               (2)Saskaņā ar PVN direktīvas 199.a panta g) punktu dalībvalstis var paredzēt, ka persona, kas ir atbildīga par PVN nomaksu par telekomunikāciju pakalpojumu sniegšanu, ir nodokļa maksātājs, kas ir piegādes saņēmējs (apgrieztās maksāšanas sistēma). Nīderlande neizmantoja šo iespēju. 
            
            
               (3)Sakarā ar nesen atklāto krāpšanu telekomunikāciju pakalpojumu nozarē Nīderlandē minētā dalībvalsts vēlētos ieviest apgrieztās maksāšanas sistēmu telekomunikāciju pakalpojumu sniegšanai iekšzemē. 
            
            
               (4)Ņemot vērā PVN direktīvas 199.a pantu, apgrieztās maksāšanas sistēmu var piemērot līdz 2018. gada 31. decembrim un vismaz divus gadus. Tā kā divu gadu laikposma nosacījums nav izpildīts, Nīderlande nevar piemērot apgrieztās maksāšanas sistēmu, pamatojoties uz PVN direktīvas 199.a panta g) punktu. 
            
            
               (5)Līdz ar to vēstulē, kas Komisijā reģistrēta 2017. gada 11. jūlijā, Nīderlande lūdza piešķirt atkāpi no PVN direktīvas 193. panta, lai saņemtu atļauju piemērot apgrieztās maksāšanas sistēmu telekomunikāciju pakalpojumu sniegšanai, pamatojoties uz PVN direktīvas 395. pantu. 
            
            
               (6)Saskaņā ar Direktīvas 2006/112/EK 395. panta 2. punktu Komisija 2017. gada 5. septembra vēstulē informēja pārējās dalībvalstis par Nīderlandes prasījumu. Ar 2017. gada 6. septembra vēstuli Komisija paziņoja Nīderlandei, ka tās rīcībā ir visa nepieciešamā informācija pieprasījuma izvērtēšanai.
            
            
               (7)Pieprasītās atkāpes mērķis ir novērst PVN krāpšanu telekomunikāciju pakalpojumu nozarē. Kaut gan telekomunikāciju pakalpojumu sniegšanā ir iespējama krāpniecība un šī joma tiek rūpīgi uzraudzīta, Nīderlande nesen atklāja krāpnieciskas shēmas attiecībā uz tirdzniecību ar sarunu minūtēm, kurās iesaistīti vairāki “pazudušie tirgotāji” un buferuzņēmumi. Šo shēmu rezultātā rodas ievērojami nodokļu ieņēmumu zaudējumi. 
            
            
               (8)Balstoties uz Nīderlandes iesniegto informāciju, parastās krāpšanas atklāšanas un novēršanas metodes nav efektīvas, jo iesaistītie pakalpojumi tiek sniegti no valstīm ārpus ES un netiek minēti nevienā reģistrā vai sarakstā. Maksājumi tiek veikti ar maksājumu platformu starpniecību banku kontos ārpus Eiropas Savienības, kas apgrūtina darījumu atklāšanu un padara informācijas iegūšanu no bankām neiespējamu. Nīderlande norāda, ka bez apgrieztās maksāšanas sistēmas attiecīgajiem pakalpojumiem nodokļu zaudējumi eksponenciāli pieaugs. 
            
            
               (9)Tāpēc Nīderlandei būtu jāatļauj piemērot apgrieztās maksāšanas sistēmu telekomunikāciju pakalpojumu sniegšanai uz PVN direktīvas 199.a panta darbības laikposmu. Atkāpe būtu jāpiešķir līdz 2018. gada 31. decembrim. 
            
            
               (10)Atkāpei nav negatīvas ietekmes uz Savienības pašas resursiem, ko veido iekasētais PVN, 
            
            
               IR PIEŅĒMUSI ŠO LĒMUMU. 
            
         
         
            
               1. pants
            
            
               Atkāpjoties no Direktīvas 2006/112/EK 193. panta, Nīderlandei ir atļauts noteikt piegādes saņēmēju kā personu, kura ir atbildīga par PVN nomaksu nodokļu dienestiem telekomunikāciju pakalpojumu piegādes gadījumā. 
            
            
               2. pants
            
            
               Šis lēmums stājas spēkā tā paziņošanas dienā.
            
            
               Šis lēmums zaudē spēku 2018. gada 31. decembrī.
            
            
               3. pants
            
            
               Šis lēmums ir adresēts Nīderlandes Karalistei.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  Skatīt PVN komitejas paziņojumu sarakstu: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  OV L 347, 11.12.2006., 1. lpp.